มารีอา เตเรซา เด ฟีลิปปิส

มารีอา เตเรซา เด ฟีลิปปิส (เกิด 11 พฤศจิกายน ค.ศ. 1926 – 8 มกราคม ค.ศ. 2016) เป็นนักแข่งรถชาวอิตาลี และนักขับหญิงคนแรกในการแข่งขันฟอร์มูลาวัน เธอเข้าร่วมการแข่งขันกรังด์ปรีซ์ด้วยกันทั้งสิ้นห้ารายการ โดยเริ่มต้นที่การแข่งขัน แต่ยังไม่สามารถสะสมคะแนนชิงแชมป์ได้ แม้ว่าอาชีพการแข่งขันฟอร์มูลาวันของเธอจะมีระยะเวลาสั้น แต่เธอก็ชนะการแข่งขันในรายการอื่น และได้รับการจดจำในฐานะผู้บุกเบิกในกีฬาท้าความเร็ว
ชีวิตช่วงต้น.
เด ฟีลิปปิสเกิดในวันที่ 11 พฤศจิกายน ค.ศ. 1926 ที่เมืองนาโปลี ประเทศอิตาลี เธอเป็นบุตรคนสุดท้องในจำนวนห้าคนของ ฟรันเชสโก "ฟรันซ์" เด ฟีลิปปิส เคานต์แห่งเซรีโน กับหญิงสูงศักดิ์ชาวสเปนชื่อ นาร์ซิซา อันเซลมิ บาลาเกร์ โรกา เด โตโกเรส อี รูโก อี เปร์ปิกนัน เธอเติบโตและอาศัยอยู่กับครอบครัวที่ปาลัซโซมารีลยาโน วังสมัยคริสต์ศตวรรษที่ 16 ซึ่งตั้งอยู่ภายในเมือง เด ฟีลิปปิสเริ่มแสดงความสนใจในการเล่นกีฬาตั้งแต่ยังเป็นวัยรุ่น โดยเธอเป็นนักกีฬาขี่ม้า สกี และเทนนิสที่มีความสามารถ
อาชีพการแข่งความเร็ว.
การแข่งขันช่วงต้น.
ในช่วงปลายคริสต์ทศวรรษ 1940 ภายหลังสงครามโลกครั้งที่สองสิ้นสุดลง เด ฟีลิปปิสเริ่มหันมาสนใจกีฬาท้าความเร็ว โดยเธอเริ่มต้นอาชีพการแข่งความเร็วเมื่ออายุ 22 ปี แม้ว่าจะได้รับข้อสงสัยจากกลุ่มเพื่อนและญาติพี่น้องที่ใกล้ชิด พี่ชายสองคนในบรรดาพี่น้องทั้งหมดเคยบอกกับเธอว่าเธอไม่สามารถขับรถได้เร็วนัก พร้อมทั้งเย้าแหย่และวางเดิมพันกัน เธอชนะการแข่งขันรายการแรกในระยะทาง 10 กิโลเมตร ระหว่างเมืองซาแลร์โนกับกาวาเดตีร์เรนี ด้วยรถรุ่น ได้มาจากบิดาของเธอ ชัยชนะในครั้งนี้ช่วยให้เธอมีความมั่นใจในการแข่งขันรถสปอร์ตชิงแชมป์ระดับประเทศ ซึ่งเธอจบฤดูกาล 1954 ด้วยอันดับรองชนะเลิศ มาเซราตีมองเห็นศักยภาพของเธอ และรับเธอเข้ามาเป็นนักขับของทีมโดยตรง
เด ฟีลิปปิสได้เข้าร่วมการแข่งรถหลากหลายประเภทด้วยกันในปีถัดมา รวมถึง การแข่งขันไต่เนินเขา และการแข่งขันทดสอบความทนทาน เธอได้อันดับรองชนะเลิศจากการแข่งขันรถสปอร์ต ซึ่งเป็นรายการสนับสนุนการแข่งขันนาโปลีกรังด์ปรีซ์ ฤดูกาล 1956 ด้วยรถรุ่น 
ฟอร์มูลาวัน.
เด ฟีลิปปิสได้รับโอกาสให้เข้าร่วมการแข่งขันฟอร์มูลาวัน ฤดูกาล อย่างไรก็ตามมาเซราตีได้ถอนตัวออกจากการแข่งขันในฤดูกาลเดียวกัน แต่รถที่ผลิตยังคงอยู่ให้ผู้เข้าแข่งขันอิสระนำมาใช้ได้ เธอแข่งขันรายการแรกที่ด้วยรถรุ่น คันเดียวกับ ฆวน มานูเอล ฟังฆิโอ ใช้แข่งขันและได้รับตำแหน่งแชมป์นักขับของฤดูกาลก่อนหน้า ผู้เข้าแข่งขันเพียงครึ่งเดียวจากทั้งหมด 31 คน ทำเวลาได้ดีพอที่จะผ่านรอบคัดเลือก โดยเด ฟีลิปปิสพลาดโอกาสนี้ไป เช่นเดียวกับนักขับหน้าใหม่อย่าง เบอร์นี เอกเคิลสโตน ประธานบริษัทฟอร์มูลาวันในอนาคต เธอทำเวลาได้ 1:50.8 นาที ตามหลังเวลาของนักขับที่ผ่านรอบคัดเลือก 5.8 วินาที หนึ่งในนั้นคือแชมป์โลกในอนาคต ได้แก่ ไมก์ ฮอว์ทอร์น, แจ็ก แบร็บบัม และ เกรอัม ฮิลล์ ในการแข่งขันรายการแรกของเขา ฟังฆิโอได้ให้คำแนะนำมากมายแก่เด ฟีลิปปิสตลอดฤดูกาล โดยเธอเล่าย้อนคำพูดของเขาระหว่างการสัมภาษณ์กับหนังสือพิมพ์ดิออบเซิร์ฟเวอร์ใน ค.ศ. 2006 ว่า "คุณเร็วเกินไป คุณก็จะเสี่ยงเกินไป"
การแข่งขันอนุญาตให้นักขับทุกคนแข่งขันได้โดยไม่กำหนดเวลาคัดออกจากการแข่งขันในรอบคัดเลือก เด ฟีลิปปิสผ่านรอบคัดเลือกมาในอันดับที่สิบเก้า ตามหลังเวลาของฮอว์ทอร์นที่ได้ตำแหน่งโพลเกือบ 34 วินาที และนำหน้าเพียงแค่ เคน แควานา ที่เผชิญปัญหาเชิงกล แม้ว่าในวันแข่งขันเธอจะตามหลังผู้ชนะคือ โทนี บรุกส์ ถึงสองรอบ เธอก็ยังเข้าเส้นชัยเป็นอันดับที่สิบซึ่งเป็นอันดับสุดท้าย ท่ามกลางรถเก้าคันที่ถอนตัวระหว่างการแข่งขัน เธอจบการแข่งขันกรังด์ปรีซ์รายการดังกล่าวเพียงรายการเดียวตลอดอาชีพฟอร์มูลาวัน
เด ฟีลิปปิสถูกกีดกันไม่ให้เข้าร่วมการแข่งขัน การแข่งขันรายการถัดมาที่สนามแร็งส์-เกอ เธอกล่าวถึงเหตุการณ์ในบทสัมภาษณ์ ค.ศ. 2006 ว่าผู้ควบคุมการแข่งขันได้ไล่เธอออกโดยกล่าวกับเธอว่า "หมวกนิรภัยเดียวที่ผู้หญิงควรสวมใส่คืออันที่อยู่ในร้านเสริมสวย" เด ฟีลิปปิสเข้าร่วมต่อในการแข่งขัน และผ่านรอบคัดเลือกในอันดับสุดท้าย ซึ่งช้ากว่ารถในอันดับก่อนหน้า 15 วินาที เธอแข่งขันไปได้เพียงแค่หกรอบก่อนที่เครื่องยนต์จะเกิดความขัดข้อง เธอเริ่มต้นการแข่งขันเป็นรายการสุดท้ายของฤดูกาลที่มอนซาเซอร์กิตจากอันดับสุดท้าย เธอแข่งขันครบ 57 รอบ จากทั้งหมด 70 รอบที่กำหนดไว้ ก่อนจะถอนตัวด้วยปัญหาเครื่องยนต์ เนื่องจากเป็นการถอนตัวครั้งที่ 14 และครั้งสุดท้ายจากผู้เข้าแข่งขันทั้งหมด 21 คน ส่งผลให้เธอถูกจัดให้อยู่ในอันดับที่แปดบนตารางสรุปผลการแข่งขัน
เด ฟีลิปปิสเข้าร่วมการแข่งขันฤดูกาล ให้แก่เบรา-พอร์เชอ ทีมผู้ผลิตที่ก่อตั้งโดยเพื่อนของเธอ ฌ็อง เบรา ซึ่งเธอยกย่องให้เขาเป็น "ชายผู้ไร้ความกลัว" เธอเข้าร่วมการแข่งขันด้วยรถรุ่น แต่ไม่ผ่านรอบคัดเลือก โดยเธอทำเวลาได้ 1:47.8 นาที ตามหลังเวลาของผู้ที่ผ่านรอบคัดเลือกช้าสุดสามวินาที และอีกหนึ่งวินาทีจาก ว็อล์ฟกัง ฟ็อน ทริพส์ นักขับร่วมสังกัดของพอร์เชอ กลายเป็นความพยายามครั้งสุดท้ายของเธอในรอบคัดเลือกของการแข่งขันกรังด์ปรีซ์
ยุติการแข่งความเร็ว.
เบราประสบอุบัติเหตุร้ายแรงจนถึงแก่ชีวิตในวันที่ 1 สิงหาคม ค.ศ. 1959 ระหว่างการแข่งขันรถสปอร์ตรายการสนับสนุนการแข่งขันที่สนามอาวุส เด ฟีลิปปิสโศกเศร้าเสียใจกับเหตุการณ์ที่เกิดขึ้นเป็นอย่างมาก ทำให้เธอปฏิเสธที่จะเข้าแข่งขันแทนที่เบรา และยุติอาชีพการแข่งความเร็วของเธอลง
ชีวิตช่วงหลังและการเสียชีวิต.
ระหว่าง ค.ศ. 1960 เด ฟีลิปปิสสมรสกับ เทโอดอร์ ฮุชเช็ค นักเคมีชาวออสเตรีย และสร้างครอบครัวร่วมกัน เธอไม่เข้าไปยุ่งเกี่ยวกับกีฬาท้าความเร็วทุกรูปแบบนับตั้งแต่นั้นเป็นต้นมา จนกระทั่ง ค.ศ. 1979 เมื่อเธอเข้าร่วมเป็นสมาชิกสโมสรอดีตนักขับฟอร์มูลาวันกรังด์ปรีซ์ระหว่างประเทศ  และได้รับการแต่งตั้งให้เป็นรองประธานสโมสรใน ค.ศ. 1997 เธอยังเป็นสมาชิกผู้ก่อตั้งชมรมมาเซราตีใน ค.ศ. 2004 และได้ดำรงตำแหน่งประธานชมรมด้วย เด ฟีลิปปิสเสียชีวิตในวันที่ 8 มกราคม ค.ศ. 2016 ที่เมืองสกันโซรอสชาเตในทางตอนเหนือของประเทศอิตาลี สิริอายุรวม 89 ปี
มรดกตกทอด.
เด ฟีลิปปิสเป็นนักขับหญิงรุ่นบุกเบิกในกีฬาท้าความเร็ว กีฬาที่ผู้ชายเข้าร่วมเป็นส่วนใหญ่มาโดยตลอด ถึงอย่างนั้นนักขับหญิงคนอื่นก็ไม่ได้แข่งขันในฟอร์มูลาวันอีก รวมเป็นเวลาถึง 15 ปี จนกระทั่ง เลลลา ลอมบาร์ดี นักขับหญิงชาวอิตาลีที่แข่งขันระหว่างฤดูกาล และ ซึ่งลอมบาร์ดีกลายมาเป็นนักขับหญิงคนแรกและคนเดียวที่จบการแข่งขันฟอร์มูลาวันกรังด์ปรีซ์ด้วยอันดับที่ได้คะแนนสะสมสำหรับการชิงแชมป์ นับตั้งแต่นั้นเป็นต้นมา นักขับหญิงอีกสามคนได้พยายามเข้าร่วมการแข่งขันฟอร์มูลาวัน แม้ว่าพวกเธอจะไม่ประสบความสำเร็จก็ตาม ได้แก่ ดิวินา กาลิซา (ฤดูกาล 1976) เดียซีเร วิลซ็อน (ฤดูกาล) และ โจวันนา อามาตี (ฤดูกาล)